
	Iepirkums “Loču kuģu monitoringa sistēmas
 izstrāde, uzstādīšana un uzturēšana”
identifikācijas Nr. LVRFLOTE 2026/3




2. pielikums
Tehniskā specifikācija CO2 emisiju samazināšanas sistēmai loču kuģiem 

Termini un definīcijas
PILOTech – projekts “Loču kuģu inovācijas zemu emisiju darbībai un tehnoloģijām” (angļu val.-  “Pilot boat Innovations for Low-emission Operation and TECHnology”), turpmāk arī - PILOTech, projekta Nr. CB1000592, ko līdzfinansē Interreg Centrālā Baltijas jūras reģiona programma 2021–2027. gadam. Papildu informācija pieejama vietnē: https://centralbaltic.eu/project/pilotech/
Sistēma – CO2 samazināšanas sistēma loču kuģiem, kā integrēta automatizācijas un uzraudzības kontroles sistēma (IAMCS), kas tiks iepirkta un ieviesta izvēlētajos “LVR Flote” loču kuģos PILOTech projekta ietvaros.
IAMCS –  integrēta automatizācijas un uzraudzības kontroles sistēma (Integrated Automation and Monitoring Control System - angļu val.).
Operatori – LVR Flote Kuģošanas nodaļas krasta personāls, saukts arī par LVR Flote biroja personālu.
Datu ieguve – reāllaika mērījumu (piemēram, temperatūras, spiediena vai sprieguma) apkopošana no kuģa sensoriem un kontrolleriem, piemēram, PLC (programmējamajiem loģiskajiem kontrolleriem) un RTU (attālinātajām termināļu vienībām).
Uzraudzība – reāllaika datu attēlošana cilvēka-mašīnas saskarnē (HMI), izmantojot vizuālos informācijas paneļus, grafikus un aktīvās sistēmas shēmas.
Vēsturisko datu reģistrēšana – arhivē reāllaika metriku laika gaitā, lai sekotu tendencēm, analizētu kļūdas un ģenerētu atbilstības pārskatus.
Reāllaiks – nepārtraukts process, kurā tiek uztverti fiziski vai elektriski signāli no sensoriem, pārvēršot tos digitālā formātā un apstrādājot ar minimālu aizkavi, lai dati būtu nekavējoties izmantojami.
2.1. pielikums – “Ziņojums par “LVR Flote” loču kuģu CO2 emisiju pašreizējo stāvokli” (Report on current status of CO2 emissions of the LVR Flote pilot fleet) – informatīvs dokuments angļu val., kas satur pamatinformāciju par loču kuģiem, tostarp tehniskos, operatīvos un ar emisijām saistītos datus, kas izmantoti PILOTech projektā.
2.2. pielikums – “Sākotnējais pārskats par loču kuģu borta sistēmām un datu avotiem” (Preliminary Overview of Onboard Systems and Data Sources on Pilot Vessels report) – informatīvs dokuments angļu val.
2.3. pielikums – apkalpes un biroja informācijas paneļu vizuālais paraugs (skatīt lapas “Kuģa informācijas panelis” un “Krasta biroja informācijas panelis”), kas ietver LVR Flote būtiskos nepieciešamos parametrus un ir pieejams tiešsaistē:
https://www.figma.com/make/acgSL11PKKvoKMlEyfbEWR/Eco-Navigation-Interface?code-node-id=0-9&p=f&t=3YROGp2obXspVfPZ-0&fullscreen=1


1. Projekta apraksts un mērķi
1.1. Apraksts
LVR Flote ir projekta partneris projektā “Loču kuģu inovācijas zemu emisiju darbībai un tehnoloģijām” (PILOTech), projekta Nr. CB1000592, ko līdzfinansē Interreg Centrālā Baltijas jūras reģiona programma 2021.–2027. gadam.  PILOTech projekta galvenais mērķis ir samazināt loču kuģu radītās CO2 emisijas Centrālajā Baltijas jūras reģionā, testējot un izvērtējot zemu emisiju tehnoloģijas un darbības metodes, vienlaikus stiprinot pārrobežu zināšanu apmaiņu un veicinot rezultātu praktisko izmantošanu. Projekta ilgums ir 36 mēneši - no 2026. gada 1. maija līdz 2029. gada 30. aprīlim.
PILOTech projektā LVR Flote darbojas kā operacionālais partneris, nodrošinot reālus loču kuģu ekspluatācijas apstākļus, nozares operacionālo pieredzi un praktisku ieguldījumu zemu emisiju risinājumu testēšanā un validēšanā. Lai sasniegtu PILOTech projekta mērķus, LVR Flote plāno ieviest integrētu automatizācijas un uzraudzības kontroles sistēmu - CO2 samazināšanas sistēmu loču kuģiem (Sistēma) - uz izvēlētiem LVR Flote loču kuģiem, kas tiek ekspluatēti Rīgas ostā.
Sistēma veicinās loču kuģu ekspluatāciju ar zemāku emisiju līmeni - uzlabojot operatīvo datu pieejamību un izmantošanu, ļaujot efektīvāk uzraudzīt kuģu veiktspēju, degvielas patēriņu un ar emisijām saistītos rādītājus, kā arī veicinot informētāku tehnisko un operatīvo lēmumu pieņemšanu.
Degvielas patēriņa samazināšana ir tieši saistīta ar oglekļa dioksīda (CO₂), slāpekļa oksīdu (NOₓ) un sēra oksīdu (SOₓ) emisiju samazināšanu, kas rodas kuģu dzinēju darbības rezultātā. Labāka izpratne par kuģa darbību, enerģijas patēriņu, tehniskās apkopes vajadzībām un apkalpes darba praksi var palīdzēt identificēt nepilnības un nodrošināt mērķtiecīgu uzlabojumu ieviešanu. Papildus vides ieguvumiem šādi uzlabojumi veicina arī efektīvāku resursu izmantošanu, samazina ekspluatācijas izmaksas un uzlabo loču kuģu pakalpojuma ilgtspēju.
Iegādājamā sistēma veicinās PILOTech projekta mērķu sasniegšanu, nodrošinot attiecīgo kuģu ekspluatācijas datu vākšanu, integrāciju, uzraudzību un analīzi. Sistēma nodrošinās integrētu risinājumu, kas atbalsta kuģu veiktspējas, degvielas patēriņa un ar emisijām saistīto rādītāju novērtēšanu, vienlaikus veicinot gan vides, gan darbības efektivitātes mērķu sasniegšanu. Tādējādi Sistēma nodrošinās praktisku pamatu informētāku lēmumu pieņemšanai un ilgtspējīgākai loču kuģu ekspluatācijai.

1.2. Mērķi
Šī iepirkuma mērķis  ir ieviest loču kuģu monitoringa sistēmu (IAMCS), lai sasniegtu projektā PILOTech LVR Flote noteiktos mērķus. Sistēma tiks ieviesta uz “LVR Flote“ loču kuģiem - DACE, DINA, DORE (informācija par kuģiem pieejama arī tīmekļa vietnē: https://www.lvrflote.lv/lv/flote/).  Sistēmai  jānodrošina degvielas patēriņa, kuģu veiktspējas un ar emisijām saistīto rādītāju uzraudzība, vienlaikus nodrošinot praktisku pamatu tehnisko un operatīvo lēmumu pieņemšanai.
Izpildītājam jānodrošina vienāda Sistēmas pamatfunkcionalitāte trīs loču kuģos. Ja nepieciešamais datu avots uz kuģa nav pieejams no esošajām sistēmām,  Izpildītājam jānodrošina un jāuzstāda papildu aprīkojums vai, ar Pasūtītāja piekrišanu, jāpiedāvā līdzvērtīgs tehniskais risinājums. 2.1. pielikums sniedz informāciju par kuģos uzstādītajiem galvenajiem dzinējiem, palīgdzinējiem un apkures katliem. Tajā ir ietverti arī rasējumi un citi būtiski tehniskie dati.
Veiksmīgi ieviešot Sistēmu, jāsasniedz šādi galvenie mērķi:
Degvielas patēriņa uzraudzība un kontrole
Sistēmas pamatfunkcija ir degvielas patēriņa uzraudzība un pārvaldība reāllaikā. Sistēmai jānodrošina precīza un savlaicīga informācija par degvielas patēriņu, tādējādi veicinot datos balstītu lēmumu pieņemšanu kuģu ekspluatācijas efektivitātes uzlabošanai. Izmantojot atbilstošus sensorus, datu vākšanas rīkus un analītiskās funkcijas, Sistēma uzraudzīs dzinēju veiktspēju, degvielas patēriņa dinamiku un būtiskākos darbības parametrus, nodrošinot visaptverošu priekšstatu par degvielas patēriņu uz kuģiem. Šo komponentu integrācija vienotā platformā nodrošinās efektīvāku kuģa darbību, samazinātu resursu izšķērdēšanu un uzlabotu degvielas izmantošanas efektivitāti. 
Emisiju samazināšana un kuģu ekspluatācijas efektivitātes uzlabošana
Sistēmas galvenais mērķis ir uzlabot degvielas patēriņa efektivitāti loču kuģu ekspluatācijā un tādējādi tieši veicināt CO2, NOx un SOx emisiju samazināšanu, atbalstot videi draudzīgāku kuģošanu. Izmantojot modernus emisiju monitoringa rīkus un integrējot tos ar dzinēju un ekspluatācijas datiem, Sistēma identificēs emisiju tendences un ieteiks korektīvus pasākumus. Sistēma uzlabos kuģu kopējo ekspluatācijas efektivitāti, veicinot apkalpes izpratni par efektīvu degvielas izmantošanu un uzlabojot operatīvo datu izmantošanu kuģu ikdienas ekspluatācijā un tehnisko apkopju plānošanā. 
Plašākā PILOTech projekta kontekstā LVR Flote loču kuģu ekspluatācijai Rīgā ir izvirzīts mērķis līdz projekta beigām 2029. gadā samazināt CO₂ emisijas par vismaz 10 %, attiecīgi novērtējot sasniegto samazinājumu salīdzinājumā ar 2025. gadā noteiktajām bāzes vērtībām.

2. Darbu apjoms
2.1. Sistēmas izstrāde
Izpildītājam jāizstrādā Sistēma kā vienota automatizācijas, uzraudzības un kontroles sistēma, kas apvieno nepieciešamās tehnoloģiskās sastāvdaļas vienotā funkcionālā risinājumā. Sistēmai jāietver nepieciešamā aparatūra un programmatūra, lai reāllaikā uzraudzītu, analizētu un pārvaldītu degvielas patēriņu un emisijas. Izstrādātajai Sistēmai jānodrošina apakšsistēmu savietojamība un pielāgojamība loču kuģu specifiskajām vajadzībām, vienlaikus  paredzot iespēju nākotnē to ieviest arī uz citiem flotes kuģiem, ciktāl tas ir tehniski iespējams.
Izpildītājam vajadzības gadījumā jānodrošina sensori un/vai datu vākšanas rīki, kas nepieciešami precīzas informācijas iegūšanai par dzinēju parametriem, degvielas patēriņu un emisiju līmeņiem. Sistēmai jānodrošina datu apstrādes funkcionalitāte un praktiski izmantojama informācija lēmumu pieņemšanai. Turklāt jānodrošina lietotājiem draudzīga saskarne, kas ļaus apkalpes locekļiem un operatoriem piekļūt un strādāt ar Sistēmu, tostarp saņemt brīdinājumus un ieteikumus efektīvākai kuģa ekspluatācijai. Papildu informāciju skat. 2.3. pielikumā. 
Izstrādes procesā Izpildītājam jānodrošina Sistēmas uzticamība un piemērotība tās ekspluatācijai jūras apstākļos, vienlaikus ievērojot atbilstošus datu precizitātes un drošības standartus. Sistēma jāizstrādā tā, lai to būtu iespējams praktiski uzstādīt un integrēt esošajā kuģu infrastruktūrā.  2.2. pielikumā ir sniegts pārskats par projektā ietvertajiem loču kuģiem uzstādītajām sistēmām un pieejamajiem datu avotiem.

2.2. Aparatūras un programmatūras izstrāde
Izpildītājam jānodrošina visu Sistēmas sekmīgai ieviešanai un darbībai nepieciešamo aparatūras un programmatūras komponenšu piegāde saskaņā ar šo Tehnisko specifikāciju.
Izpildītājs ir pilnībā atbildīgs par to, lai piedāvātais risinājums būtu pilnīgs, tehniski saderīgs, funkcionāli atbilstošs un piemērots paredzētajai izmantošanai uz kuģiem. 
Izstrādes un garantijas periodā jebkuras aparatūras vai programmatūras komponentes piegāde vai uzstādīšana ir pieļaujama tikai pēc iepriekšējas saskaņošanas ar LVR Flote.
Prasības aparatūrai
Visai šī iepirkuma ietvaros piegādātajai un uzstādītajai aparatūrai jābūt piemērotai ekspluatācijai uz kuģiem, tostarp izturīgai pret vibrācijām, mitrumu, temperatūras svārstībām un sāļās atmosfēras iedarbību, ciktāl tas ir attiecināms uz konkrēto uzstādīšanas vietu. 
Sistēmas izstrāde jāsāk ar detalizētu aparatūras komponenšu specifikāciju. Izpildītājs pirms aparatūras piegādes un uzstādīšanas iesniedz apstiprināšanai detalizētu Sistēmai izstrādāto specifikāciju. Tas ietver augstas precizitātes sensoru un/vai citu datu vākšanas rīku izvēli un uzstādīšanu, kas nepieciešami degvielas patēriņa, dzinēja parametru un emisiju, jo īpaši, CO2, NOx un SOx kontrolei. Visiem sensoriem un/vai datu vākšanas rīkiem jābūt izturīgiem un uzticamiem, kā arī jānodrošina precīzu datu ieguve. Papildu aparatūrā jāietver kuģa datu iekārtas, kas spēj veikt datu vākšanu un sākotnējo analīzi, kā arī komunikācijas moduļi datu pārraidei uz attālinātām saskarnēm turpmākai apstrādei.
Prasības programmatūrai
Sistēmā jāiekļauj programmatūra savākto datu apstrādei un analīzei. Programmatūrai jāspēj identificēt degvielas patēriņa un emisiju tendences un skaidri, operatoriem praktiski izmantojamā veidā jāattēlo iegūtos rezultātus. Programmatūrai jānodrošina arī reāllaika brīdinājumi un ieteikumi, lai atbalstītu operatīvo lēmumu pieņemšanu un uzlabotu kuģu veiktspēju un ekspluatācijas efektivitāti. 
Būtiska programmatūras prasība ir lietotājam draudzīga saskarne, kurai var piekļūt gan no kuģa ierīcēm, gan attālināti, nodrošinot apkalpei un vadībai ērtu piekļuvi datiem un analītiskajiem rezultātiem. 2.3. pielikumā informācijai ir pievienots saskarnes paraugs. Tas atspoguļo LVR Flote paredzētos saskarnes pamatelementus un būtiskākos parametrus, kas jāiekļauj Sistēmā. Vienlaikus Izpildītāji tiek aicināti piedāvāt uzlabotus vai alternatīvus saskarnes risinājumus ar nosacījumu, ka pilnībā tiek nodrošināti visi paraugā ietvertie elementi un funkcionalitāte. Programmatūrai jābūt savietojamai ar esošajām sistēmām (skat. 2.2. pielikumu) un jāatbilst 3.3. punktā noteiktajām drošības prasībām. Turklāt Sistēmas izstrādes procesā Izpildītājam jāparedz tās mērogs, nodrošinot iespēju nākotnē to ieviest arī uz citiem flotes kuģiem, ciktāl tas ir tehniski iespējams.
Risinājums var būt balstīts uz Izpildītāja esošo platformu un standarta komponentēm, ja tiek izpildītas visas obligātās funkcionālās un integrācijas prasības.

2.3. Integrācija un testēšana
Izpildītājam jāintegrē Sistēma ar esošo kuģu infrastruktūru un jānodrošina tās paredzētā darbība projektā ietverto loču kuģu ekspluatācijas vidē.
Izpildītājam jānodrošina savietojamība ar esošajiem dzinējiem, navigācijas sistēmām, sakaru tīkliem un citām attiecīgajām borta sistēmām. Integrācijas process jāplāno un jāīsteno tā, lai līdz minimumam samazinātu traucējumus kuģu ekspluatācijā, ņemot vērā katra loču kuģa specifisko tehnisko konfigurāciju.
Izpildītājam jānodrošina uzticami datu pārraides kanāli starp Sistēmas aparatūras komponentēm, uz kuģa uzstādītajām datu apstrādes iekārtām un attālinātajām saskarnēm. Datu pārraide jānodrošina, izmantojot drošus sakaru protokolus, kas aizsargā pārraidīto datu integritāti un konfidencialitāti.
Izpildītājam jākonfigurē lietotāju saskarnes tā, lai informācija apkalpes locekļiem un operatoriem tiktu attēlota skaidri un būtu viegli pieejama.
Izpildītājam jāveic Sistēmas testēšana, lai pārbaudītu, vai visas tās komponentes paredzētajos ekspluatācijas apstākļos darbojas pareizi un uzticami. Sistēmas testēšana jāuzsāk ne vēlāk kā līdz  2027. gada 30. oktobrim.
Testēšanā jāiekļauj vismaz šādi aspekti:
Funkcionālā testēšana – pārbaude, vai katra apakšsistēma darbojas pareizi un atbilstoši paredzētajam lietojumam;
Veiktspējas testēšana – Sistēmas veiktspējas novērtēšana dažādos slodzes apstākļos, lai pārliecinātos par tās uzticamību un darbības ātrumu;
Vides testēšana – Sistēmas izturības un funkcionalitātes pārbaude jūras ekspluatācijas apstākļos, tostarp, ja attiecināms, pārbaudot tās darbību paaugstināta mitruma, temperatūras svārstību un vibrācijas ietekmē, kā arī sāļās atmosfēras iedarbībā;
Lietojamības testēšana – pārbaude, vai lietotāju saskarnes ir skaidras, intuitīvas un piemērotas praktiskai izmantošanai apkalpei un operatoriem.
Izpildītājs veic testēšanu, izmantojot simulētus datus un, ja attiecināms, reālus ekspluatācijas scenārijus. Ja testēšanas laikā tiek konstatētas nepilnības, Izpildītājam jāveic nepieciešamie pielāgojumi, lai nodrošinātu Sistēmas atbilstību šīs Tehniskās specifikācijas prasībām un izstrādes specifikācijām, kā arī tās praktisko ieguvumu nodrošināšanu reālos jūras ekspluatācijas apstākļos.



3. Galvenās komponentes un prasības
3.1. Uzraudzības apakšsistēmas
Sistēmā jāiekļauj turpmāk uzskaitītie moduļi (apakšsistēmas). Sistēmai jādarbojas reāllaikā un jānodrošina datu vēsturisko ierakstu saglabāšana vismaz 12 mēnešus. Piekļuve Sistēmai jānodrošina gan uz kuģa, gan no krasta (skat. 3.2. punktu). Izpildītājam jānodrošina, ka kuģi ir aprīkoti ar visiem instrumentiem, saskarnēm un tehniskajiem risinājumiem, kas nepieciešami attiecīgo datu vākšanai, apstrādei, attēlošanai un glabāšanai.

3.1.1. Galvenā dzinēja un palīgmehānismu uzraudzības sistēma
Mērķis: nodrošināt galvenā dzinēja, palīgdzinēja un apkures katla veiktspējas, kā arī degvielas patēriņa uzraudzību reāllaikā un vēsturiskā griezumā, tādējādi atbalstot efektīvu degvielas izmantošanu un operatīvo lēmumu pieņemšanu.
Sistēmai jānodrošina:
· galvenā dzinēja, palīgdzinēja un katla slodzes datu iegūšana no esošajām borta sistēmām, ja šādi dati ir pieejami, un nepieciešamības gadījumā Izpildītājam jānodrošina papildu sensori;
· esošo degvielas plūsmas mērītāju izmantošana, ja tie ir pieejami, un nepieciešamības gadījumā jāveic papildu augstas precizitātes degvielas plūsmas mērītāju uzstādīšana, lai mērītu un reģistrētu degvielas patēriņu litros stundā (l/h);
· galvenā dzinēja, palīgdzinēja un katla slodzes, degvielas patēriņa un citu attiecīgo dzinēju veiktspējas parametru uzraudzība reāllaikā;
· galvenā dzinēja, palīgdzinēja un katla degvielas patēriņa raksturlielumu un tendenču reģistrēšana un analīze;
· brīdinājumu ģenerēšana par būtiskām novirzēm no paredzētajiem veiktspējas parametriem;
· neefektīvu ekspluatācijas apstākļu identificēšana saistībā ar galveno dzinēju, palīgdzinēju un katlu;
· integrācija ar citiem Sistēmas moduļiem, tostarp emisiju uzraudzības un apkalpes lēmumu atbalsta moduļiem.

3.1.2. CO2, NOx un SOx emisiju monitoringa sistēma
Mērķis: noteikt, uzraudzīt un attēlot emisiju datus, lai atbalstītu operatīvo analīzi un PILOTech projekta pārskatu sagatavošanu.
Sistēmai jānodrošina:
· CO₂, NOₓ un SOₓ emisiju noteikšana, izmantojot validētas aprēķinu metodes un/vai tiešus mērījumus atkarībā no attiecīgā parametra un pieejamajiem avota datiem;
· pārskatāmu, pārbaudāmu un dokumentētu metodiku izmantošana ar emisijām saistīto aprēķinu un mērījumu veikšanai. Aprēķinu formulām un metodikai jāatbilst Starptautiskās Jūrniecības organizācijas (IMO) prasībām un citiem starptautiski atzītiem standartiem. Galvenais normatīvais regulējums, kas jāievēro, ir IMO prasības, MARPOL konvencijas VI pielikums un 2008. gada IMO NOₓ tehniskais kodekss;
· pieejamo datu par degvielas patēriņu, degvielas veidu, darbības parametriem, dzinēju darbību, emisiju faktoriem, ražotāja sniegtajiem datiem un citu attiecīgo avota datu izmantošana attiecīgajos gadījumos;
· uzticamu un validētu ar emisijām saistīto datu nodrošināšana dažādos vides un ekspluatācijas apstākļos;
· emisiju datu salīdzināšana ar bāzes vērtībām;
· tendenču, raksturlielumu un iespējamo korektīvo pasākumu identificēšanas atbalsts;
· emisiju datu, aprēķinos izmantoto ievaddatu un ģenerēto pārskatu glabāšana, kā arī piekļuves nodrošināšana tiem Pasūtītājam analīzes veikšanai, datu eksportēšanai, pārskatu sagatavošanai un ar emisiju samazināšanu saistīto uzlabojumu novērtēšanai, tostarp PILOTech projekta pārskatu sagatavošanai.

3.1.3. Tehniskās apkopes kontroles sistēma
Mērķis: tehniskās apkopes plānošana un reģistrēšana, kā arī ar tehnisko apkopi saistīto faktoru analīze, kas ietekmē degvielas izmantošanas efektivitāti un kuģa ekspluatācijas veiktspēju. 
Sistēmai jānodrošina:
· elektroniskais žurnāls tehniskās apkopes darbību reģistrēšanai, kas veikti galvenajiem dzinējiem un citām attiecīgajām mašīntelpas iekārtām, tostarp palīgdzinējiem, ģeneratoriem, sūkņiem un tamlīdzīgām iekārtām;
· atbildīgā inženiera vai pilnvarotā lietotāja identifikācija katram tehniskās apkopes ierakstam;
· regulāro tehniskās apkopes darbu plānošanas funkcija, pamatojoties uz iekārtu darbības stundām, ražotāja ieteikumiem un citiem attiecīgajiem kritērijiem;
· brīdinājumu ģenerēšana tuvojoties plānotās tehniskās apkopes termiņam;
· iespēja virtuālajā žurnālā reģistrēt degvielas uzpildes datus;
· iespēja analizēt tehniskās apkopes darbību ietekmi uz degvielas patēriņu un citiem ekspluatācijas rādītājiem;
· piekļuve tehniskās apkopes žurnāliem, plānotajiem apkopes grafikiem un saistītajiem ierakstiem gan uz kuģa, gan no krasta;
· automatizētu pārskatu ģenerēšana par veiktajiem tehniskās apkopes darbiem un tehniskās apkopes statusu;
· vēsturisko tehniskās apkopes datu un detaļu nomaiņas ierakstu glabāšana vismaz piecus gadus;
· integrācija ar citiem Sistēmas moduļiem, lai nodrošinātu visaptverošu priekšstatu par mašīntelpas iekārtu veiktspēju un tehniskās apkopes efektivitāti.

3.1.4. Apkalpes lēmumu atbalsta sistēma 
Mērķis: atbalstīt degvielas patēriņa ziņā efektīvāku kuģu ekspluatāciju, uzraugot ar navigāciju saistītos parametrus, identificējot apkalpes locekļus un sniedzot operatīvos ieteikumus.
Sistēmai jānodrošina:
· droša pieteikšanās funkcionalitāte apkalpes locekļiem, kuri vada kuģi vai izmanto kritiskās Sistēmas funkcijas;
· pieteikšanās un izrakstīšanās notikumu reģistrēšana;
· būtiskāko navigācijas un darbības parametru, tostarp vismaz ātruma, kursa un nobrauktā attāluma uzraudzība reāllaikā;
· ekspluatācijas datu analīze, pamatojoties uz iepriekš definētiem noteikumiem, sliekšņvērtībām un vēsturiskajām tendencēm, lai identificētu novirzes no efektīva degvielas patēriņa režīma;
· reāllaika ieteikumu sniegšana apkalpei, izmantojot borta planšetdatorus vai līdzvērtīgas saskarnes (skat. 3.2.1. punktu);
· informācijas paneļa displeja iestatījumi gan dienas, gan nakts režīmā;
· brīdinājumu ģenerēšana, ja darbības parametri būtiski novirzās no paredzētajām vērtībām;
· integrācija ar citiem Sistēmas moduļiem, lai atbalstītu visaptverošu darbības novērtēšanu;
· sniegt operatoriem apkalpes darbības pārskatus, tostarp vismaz vidējo nobraukto attālumu, vidējo ātrumu un Sistēmas ieteikumu ievērošanu, kā arī grafisku tendenču attēlošana par katra kapteiņa darbības rezultātiem, norādot vidējo kuģa ātrumu, vidējo degvielas patēriņu un attiecīgās ieteicamās vērtības izvēlētajā pārskata periodā, ciktāl tas ir tehniski iespējams.

3.2. Informācijas paneļi
Sistēmā jābūt iekļautam gan borta informācijas panelim katra kuģa apkalpei, gan krasta informācijas panelim “LVR Flote” krasta personālam.
Izpildītājam jānorāda piedāvātā displeja aparatūra, informācijas paneļa izkārtojums un datu vizualizācijas risinājums, kā arī pirms ieviešanas tas rakstiski jāsaskaņo ar “LVR Flote”. Informācijai pievienotajā 2.3. pielikumā ir norādīti “LVR Flote” saskarnes pamatelementi un būtiskākie parametri, kas jāiekļauj Sistēmā.

3.2.1. Borta informācijas panelis un displeja sistēma
Mērķis: nodrošināt apkalpei vienkāršu un nepārtraukti pieejamu vizuālu norādi par to, vai kuģis tiek ekspluatēts paredzētajā efektīva degvielas patēriņa režīmā.
Sistēmai jānodrošina:
· uz kuģa izmantojams borta informācijas panelis un displeja risinājums;
· vienkāršs spidometra tipa vizuālais indikators, kas parāda, vai kuģis tiek ekspluatēts paredzētajā efektīva degvielas patēriņa režīmā;
· Skaidri uztverams statusa indikators, piemēram, zaļā krāsā, ja kuģis tiek ekspluatēts efektīva degvielas patēriņa režīmā, un sarkanā krāsā, ja degvielas patēriņš ir neefektīvs;
· vizuāli un skaņas brīdinājumi, ja darbības parametri būtiski novirzās no paredzētajām vērtībām;
· informācijas attēlošana viegli uztveramā un saprotamā formātā;
· nepārtraukta pieejamība kuģa ekspluatācijas laikā;
· atbalsts operatīvo lēmumu pieņemšanai uz kuģa reāllaikā.

3.2.2. Krasta informācijas panelis un displeja sistēma
Mērķis: nodrošināt krasta personālam nepārtrauktu piekļuvi Sistēmas informācijai, kas nepieciešama darbības uzraudzībai, ar emisijām saistīto rādītāju uzraudzībai un kuģu tehniskā stāvokļa novērtēšanai.
Sistēmai jānodrošina:
· krasta informācijas panelis un displeja risinājums izmantošanai birojā;
· liela ekrāna vai monitora piegāde un uzstādīšana, kas piemērots nepārtrauktai Sistēmas informācijas attēlošanai;
· kuģa atrašanās vietas attēlošana kartē reāllaikā;
· būtiskāko darbības parametru attēlošana;
· ar CO₂, NOₓ un SOₓ emisijām saistītās informācijas attēlošana;
· kapteiņa profila un darbības rādītāju attēlošana;
· prognozējošās apkopes brīdinājumu un iekārtu statusa attēlošana, ja šāda funkcionalitāte ir iekļauta piedāvātajā risinājumā;
· informācijas attēlošana skaidrā, lietotājam ērtā un nepārtraukti pieejamā formātā;
· iespēja krasta personālam reāllaikā uzraudzīt kuģu ekspluatāciju un tehnisko stāvokli.

3.3. Papildu IT prasības
Lai nodrošinātu Sistēmas drošību, pieejamību un kibernoturību, tai jānodrošina šādu prasību izpilde.
Mākoņmitināšana – risinājumu mākoņvidē izvieto, ekspluatē un pārvalda Pakalpojumu sniedzējs.
Datu atrašanās vieta – visi Pasūtītāja dati, tostarp datu rezerves kopijas, tiek glabāti un apstrādāti tikai datu centros, kas atrodas Eiropas Savienībā (ES) vai Eiropas Ekonomikas zonā (EEZ).
Datu īpašumtiesības un pārnesamība – visi Pasūtītāja dati, ko risinājums ģenerē, apkopo, apstrādā vai glabā, ir uzskatāms tikai un vienīgi par Pasūtītāja īpašumu.
Pēc Pasūtītāja pieprasījuma vai Līguma izbeigšanas Pakalpojumu sniedzējam jānodrošina Pasūtītājam pilnīgs Pasūtītāja datu eksports plaši izmantotā, mašīnlasāmā formātā.
Pēc sekmīgas datu pārsūtīšanas un Pasūtītāja rakstiska apstiprinājuma saņemšanas Pakalpojumu sniedzējam droši jādzēš Pasūtītāja dati no savām sistēmām, izņemot gadījumus, kad to glabāšanu pieprasa piemērojamie normatīvie akti.
Informācijas drošība
Pakalpojumu sniedzējam jāievieš un jāuztur atbilstoši tehniskie un organizatoriskie drošības pasākumi saskaņā ar:
· Latvijas Republikas Nacionālo kiberdrošības likumu; 
· Ministru kabineta noteikumiem Nr. 397 "Minimālās kiberdrošības prasības"; 
· ISO/IEC 27001 vai līdzvērtīgu informācijas drošības pārvaldības standartu;
· piemērojamajām IACS UR E26 un UR E27 kiberdrošības prasībām.
Piekļuves kontrole
Risinājumam jāatbalsta:
· daudzfaktoru autentifikācija (MFA) privileģētiem un administratīvajiem kontiem; 
· lomās balstīta piekļuves kontrole (RBAC); 
· šifrēta datu pārraide, izmantojot  TLS 1.3 vai jaunāku protokola versiju. 
Rezerves kopijas un darbības nepārtrauktība
Pakalpojumu sniedzējs regulāri veido šifrētas rezerves kopijas, uztur dokumentētas datu atjaunošanas procedūras un periodiski pārbauda rezerves kopiju atjaunošanu, lai nodrošinātu pakalpojuma nepārtrauktību. Rezerves kopijas jāveido regulāri, bet ne retāk kā reizi 24 stundās.
API un sistēmas integrācija
Risinājumam jānodrošina drošs un dokumentēts REST API (vai līdzvērtīgs, uz standartiem balstīts API), kas nodrošina integrāciju ar trešo pušu sistēmām.
API jānodrošina droša autentifikācija un autorizācija (piemēram, izmantojot OAuth 2.0, API atslēgas vai līdzvērtīgu risinājumu), šifrēta datu pārraide, izmantojot TLS 1.3 vai jaunāku protokola versiju, kā arī piekļuve operatīvajiem un vēsturiskajiem datiem atbilstoši Pasūtītājam piešķirtajām piekļuves tiesībām.
Pakalpojumu sniedzējam visā Līguma darbības laikā jānodrošina pilnīga un aktuāla API dokumentācija.
Lietotāja saskarnes (UI) prasības
Risinājumam jānodrošina tīmekļa lietotāja saskarne, kas pieejama, izmantojot standarta tīmekļa pārlūkprogrammas, tostarp vismaz Google Chrome, Microsoft Edge un Safari, un kuras lietošanai lietotāja gala ierīcēs nav nepieciešams instalēt papildu programmatūru.
Lietotāja saskarnei jābūt pieejamai uz kuģa esošajai apkalpei arī īslaicīgu interneta savienojuma pārtraukumu laikā.
Ja nepieciešama piekļuve no mobilajām ierīcēm, risinājumam jānodrošina responsīva tīmekļa saskarne vai īpaši izstrādātas lietotnes iOS un Android platformām.
Audita žurnāli – risinājumam jāuztur audita žurnāli par lietotāju autentifikāciju, administratīvajām darbībām un drošības notikumiem.
Drošības incidentu paziņojums – Pakalpojumu sniedzējam nekavējoties jāinformē Pasūtītājs par jebkuru kiberdrošības incidentu, kas ietekmē pakalpojuma vai Pasūtītāja datu konfidencialitāti, integritāti vai pieejamību.
Pakalpojumu pieejamība un atbalsts – Pakalpojumu sniedzējam jāgarantē minimālā pakalpojuma pieejamība 99,9 % apmērā mēnesī un visā Līguma darbības laikā jānodrošina tehniskais atbalsts, programmatūras uzturēšana, kļūdu labošana un drošības atjauninājumi saskaņā ar savstarpēji apstiprināto pakalpojumu līmeņa vienošanos (SLA).
Kodola arhitektūra
· Lokālās (edge) un mākoņvides topoloģija: sistēmai jāizmanto lokālā (edge) IoT vārteja ar datu uzkrāšanas un pārsūtīšanas funkcionalitāti.
· Deterministiska lokālā cilpa: datu ieguvei borta sistēmā jādarbojas neatkarīgi no mākoņsavienojamības.
· Lokālās datu nolases biežums: konfigurējami 1–10 sekunžu aptaujas intervāli PLC, RTU un NMEA sensoru datu tagiem.
· Datu straumēšanas biežums (uz mākoņvidi): konfigurējami datu pārraides intervāli uz mākoņvidi no 1 sekundes līdz 5 minūtēm.
Datu integritāte, uzkrāšana un pārsūtīšana
· Lokālā (edge) vēsturisko datu glabātuve: iebūvēta datubāze, kas bezsaistes režīmā spēj glabāt datus vismaz 30 dienas.
· Laika zīmoga piešķiršana datu avotā: katram datu punktam pie lokālās vārtejas jāpiešķir laika atzīme ar milisekundes precizitāti.
· Automātiska atkārtota sinhronizācija: pēc interneta savienojuma atjaunošanas iepriekš uzkrātie dati tiek automātiski augšupielādēti fonā.
· Joslas platuma ierobežošana: uzkrāto datu augšupielādei jāierobežo datu pārraides ātrums, lai novērstu reāllaika kuģu sakaru sistēmas pārslodzi.
· Datu nezaudēšanas garantija: tīkla savienojuma pārslēgšanās, pārtraukumu vai ilgstošu bezsaistes periodu laikā nav pieļaujams datu zudums.
Protokoli un drošība
· Protokola izvēle: datu pārraide jānodrošina, izmantojot MQTT (ar Sparkplug B datu slodzes definīciju) vai OPC UA publicēšanas/abonēšanas mehānismu.
· Drošības standarti: visiem datiem, kas tiek pārraidīti no kuģa vārtejas, pārraides laikā jābūt šifrētiem, izmantojot TLS 1.3 vai jaunāku protokola versiju.

Standarta prioritāšu matrica un atrisināšanas mērķlaiks
	Prioritātes līmenis
	Darbības ietekme
	Standarta reaģēšanas mērķlaiks
	Standarta atrisināšanas mērķlaiks

	P1 – kritisks
	Visas sistēmas darbības pārtraukums, nedarbojas kritiski svarīgas pamatfunkcijas, nopietns kiberdrošības incidents vai būtiski finansiāli zaudējumi.
	15 minūtes
	2 līdz 4 stundas

	P2 – augsts
	Būtiska komponenta darbības traucējumi, sistēmas darbība ir būtiski ierobežota, traucējumi skar vairākus lietotājus un nav pieejams pagaidu risinājums.
	1 stunda
	4 līdz 8 stundas

	P3 – vidējs
	Nekritiska kļūda, traucējumi skar vienu lietotāju vai nelielu lietotāju grupu, ir pieejams pagaidu risinājums.
	4 līdz 8 stundas
	24 līdz 48 stundas

	P4 – zems
	Vispārīgi jautājumi, vizuālas vai kosmētiskas nepilnības, nelielu funkcionalitātes uzlabojumu pieprasījumi, regulārās tehniskās uzturēšanas darbības.
	24 stundas
	3 līdz 5 darba dienas



Pārskatu sagatavošana 
Sistēmai jānodrošina iespēja regulāri ģenerēt pārskatus, kas ietver attiecīgos ekspluatācijas, ar emisijām saistītos un veiktspējas datus, kā arī iespēja lietotājiem izvēlēties kuģus, laika periodus un datu kategorijas. Ģenerētie pārskati tiks izmantoti iekšējai analīzei, ekspluatācijas uzraudzībai, vēsturisko tendenču analīzei un ar PILOTech projektu saistītu pārskatu sagatavošanai.
Sistēmai jānodrošina datu, pārskatu un attiecīgo izvades failu eksports plaši izmantotos formātos, tostarp vismaz Excel un PDF formātā.

4. Datu analīze un analītika, izmantojot mākslīgo intelektu (MI)
Izpildītājam jānodrošina progresīvas datu analīzes funkcionalitāte kā neatņemama Sistēmas sastāvdaļa. Ja vien uzskatāms par lietderīgu, priekšroka dodama mākslīgā intelekta (MI), tostarp mašīnmācīšanās (ML), izmantošanai. Šo funkcionalitāšu galvenais mērķis ir atbalstīt degvielas patēriņa un emisiju samazināšanu un uzlabot kuģu darbības efektivitāti, pārvēršot vēsturiskos un reāllaika operatīvos datus praktiski izmantojamos secinājumos un ieteikumos.
Sistēmā pēc nepieciešamības var izmantot mākslīgā intelekta (tostarp mašīnmācīšanās), statistiskās analīzes, fizikā balstītu modelēšanu un citas progresīvas analītiskās metodes. Izpildītājam netiek izvirzīta prasība izmantot konkrētu algoritmu vai modelēšanas pieeju, ja vien piedāvātās metodes atbilst šīs Tehniskās specifikācijas funkcionālajām prasībām.
Kuģa veiktspējas modelēšana
Sistēmai jāizstrādā un jāuztur katram konkrētajam kuģim specifisks veiktspējas modelis, izmantojot pieejamos vēsturiskos un reāllaika ekspluatācijas datus.
Veiktspējas modelim jāanalizē sakarības starp kuģa ātrumu, dzinēja slodzi, degvielas patēriņu un citiem pieejamajiem darbības parametriem, kā arī jānovērtē šo parametru ietekmes uz degvielas patēriņu un kuģa kopējo veiktspēju .
Reāllaika un prognozējošā analītika
Sistēmai jāapstrādā attiecīgie reāllaika dati, kas saņemti no borta sensoriem, iekārtām, navigācijas sistēmām un citiem integrētiem datu avotiem.
Lai identificētu raksturīgas sakarības, tendences, anomālijas un novirzes no paredzētajiem kuģa vai iekārtu darbības parametriem, jāizmanto progresīvas analītikas metodes.
Sistēmai jāizmanto vēsturiskie un reāllaika dati, lai prognozētu degvielas patēriņu un ar emisijām saistītās tendences, kā arī identificētu iespējamu neefektīvu kuģa ekspluatāciju.
Ja ir pieejams pietiekams vēsturisko un faktiskā stāvokļa uzraudzības datu apjoms, Sistēmai jāatbalsta faktiskā stāvokļa vai prognozējoša tehniskās apkopes analītika, lai identificētu iekārtu darbības pasliktināšanās pazīmes vai iespējamas kļūmes un sniegtu attiecīgus ieteikumus tehniskās apkopes plānošanai.
Ekspluatācijas optimizācija
Pamatojoties uz pieejamajiem operatīvajiem un vēsturiskajiem datiem, Sistēmai jāsniedz praktiski izmantojami ieteikumi degvielas patēriņa efektivitātes uzlabošanai un emisiju samazināšanai.
Tie ietver ieteikumus par kuģa ātrumu un dzinēja darbības režīmu, kā arī, ja tas attiecīgajam kuģim un tā ekspluatācijas profilam ir tehniski piemērojams, var ietvert ieteikumus par maršrutu, kuģa galsveres (diferenta) un citiem kuģa ekspluatācijas optimizācijas pasākumiem.
Sniedzot ieteikumus, jāņem vērā attiecīgās ekspluatācijas, navigācijas un loču pakalpojumu prasības, un ieteikumiem ir tikai konsultatīvs raksturs attiecībā uz kuģa apkalpes pieņemtajiem lēmumiem.
Attiecīgajiem ieteikumiem un brīdinājumiem jābūt pieejamiem apkalpei reāllaikā vai gandrīz reāllaikā, izmantojot borta saskarni, kā arī nepieciešamības gadījumā krasta personālam.
MI atbalstīts čatbots
Sistēmā jāiekļauj čatbots jeb sarunpalīgs, kas ļauj apkalpes locekļiem un krasta personālam piekļūt attiecīgajai Sistēmas informācijai, pārskatiem un ekspluatācijas norādījumiem, kā arī uzdot par tiem jautājumus, izmantojot dabisko valodu.
Ja šāda funkcionalitāte tiek piedāvāta, čatbotam ir tikai konsultatīvs raksturs, un tas nedrīkst autonomi veikt ar ekspluatāciju, tehnisko apkopi, navigāciju vai drošību saistītas kritiskas darbības kuģa sistēmās. Tas nedrīkst nelabvēlīgi ietekmēt Sistēmas pamatfunkcijas datu ieguves un uzraudzības jomā vai aizstāt šajā Tehniskajā specifikācijā paredzētos informācijas paneļus, pārskatus, brīdinājumus vai citas lietotāja saskarnes.
Analītikas pārskatāmība un nepārtraukta pilnveidošana
Izpildītājam jāapraksta galvenie datu avoti un analītiskās metodes, kas tiek izmantotas kuģu veiktspējas novērtējumu, prognožu un optimizācijas ieteikumu sagatavošanai.
Sistēmai jāatbalsta ģenerēto ieteikumu efektivitātes novērtēšana, salīdzinot tos ar faktiskajiem ekspluatācijas rezultātiem, lai Pasūtītājs varētu novērtēt ieteikumu ietekmi uz degvielas patēriņu, emisijām un kuģa veiktspēju.
Attiecīgos gadījumos Sistēmai jāatbalsta periodiska modeļu pilnveide, izmantojot uzkrātos ekspluatācijas datus, lai laika gaitā uzlabotu katram kuģim specifisko analītiku.
5. Nodevumi
Izpildītājam jānodod Sistēma kā pilnībā integrēts risinājums saskaņā ar šo Tehnisko specifikāciju.
Sistēmā jāiekļauj visa nepieciešamā aparatūra, programmatūra, saskarnes, datu vākšanas komponentes, iekārtas, dokumentācija, lietotāju piekļuves risinājumi, pārskati un atbalsta pakalpojumi, kas nepieciešami šīs Tehniskās specifikācijas prasību izpildei.
Izpildītājam jānodrošina dokumenti, Sistēmas komponentes un lietotājiem paredzētie materiāli, kas nepieciešami Sistēmas sekmīgai ieviešanai, ekspluatācijai un turpmākai izmantošanai PILOTech projektā un “LVR Flote” loču kuģu ekspluatācijā.
Piegādes ietvaros Izpildītājam jānodrošina pilns minimālais Sistēmas dokumentācijas komplekts, kas ietver vismaz: 
1) sistēmas arhitektūras dokumentāciju; 
2) saskarņu un integrācijas dokumentāciju; 
3) aparatūras specifikāciju un uzstādīšanas dokumentāciju; 
4) programmatūras konfigurācijas un ieviešanas dokumentāciju; 
5) administratora un lietotāja rokasgrāmatas; 
6) ar emisijām saistīto mērījumu un/vai aprēķinu metodikas dokumentāciju;
7) progresīvas analītikas un kuģu veiktspējas modelēšanas dokumentāciju, tostarp galvenos datu avotus un izmantotās analītiskās metodes;
8) API dokumentāciju; 
9) mācību materiālus un ierakstus. 
Dokumentācijai jābūt pietiekami detalizētai, lai nodrošinātu Sistēmas ekspluatāciju, administrēšanu, uzturēšanu, problēmu novēršanu, turpmāku atjaunināšanu un nepieciešamības gadījumā Sistēmas migrāciju vai tālāku attīstīšanu.
Valodas prasības: Sistēmai jānodrošina iespēja pārslēgt lietotāja saskarnes valodu starp latviešu un angļu valodu. Ja šāda iespēja nav pieejama, lietotāja saskarne var būt pieejama tikai angļu valodā. Visi mācību materiāli jānodrošina latviešu valodā, lai personāls varētu efektīvi izmantot Sistēmu.
Pieņemšanas procedūra: nodevumu pieņemšana jāveic saskaņā ar Līgumu un tā pielikumiem. 



10

image1.jpg
Co-funded by
1HILCTITYy the European Union

Central Baltic Programme

PILOTech




